Document ID: 32006L0128

DIREKTIVA KOMISIJE 2006/128/ES
z dne 8. decembra 2006
o spremembi in popravku Direktive 95/31/ES o določitvi posebnih meril čistosti sladil za uporabo v živilih
(Besedilo velja za EGP)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 89/107/EGS z dne 21. decembra 1988 o približevanju zakonodaj držav članic o aditivih za živila, ki se smejo uporabljati v živilih, namenjenih za prehrano ljudi (1), in zlasti člena 3(3)(a) Direktive,
po posvetovanju z Znanstvenim odborom za prehrano in Evropsko agencijo za varnost hrane (EFSA),
ob upoštevanju naslednjega:
(1)
Direktiva 94/35/ES Evropskega parlamenta in Sveta z dne 30. junija 1994 o sladilih za uporabo v živilih (2) uvršča na seznam snovi, ki se smejo uporabljati kot sladila v živilih.
(2)
Direktiva Komisije 95/31/ES z dne 5. julija 1995 o določitvi posebnih meril čistosti sladil za uporabo v živilih (3) določa merila čistosti za sladila iz Direktive 94/35/ES.
(3)
Treba je sprejeti posebna merila za E 968 eritritol, nov aditiv za živila, odobren z Direktivo 2006/52/ES Evropskega parlamenta in Sveta z dne 5. julija 2006 o spremembi Direktive 95/2/ES o aditivih za živila razen barvil in sladil in Direktive 94/35/ES o sladilih za uporabo v živilih.
(4)
Več jezikovnih različic Direktive 95/31/ES vsebuje nekatere napake glede naslednjih snovi: E 954 saharina ter njegovih Na, K in Ca soli, E 955 sukraloze, E 962 soli aspartam-acesulfama, E 965 (i) maltitola, E 966 laktitola. Te napake je treba popraviti. Razen tega je treba upoštevati specifikacije in analizne postopke za aditive iz Codexa Alimentariusa, ki ga je sestavil Skupni strokovni odbor FAO/WHO za aditive (JECFA). Zlasti so bila, kjer je to primerno, prilagojena posebna merila čistosti, da izražajo meje za posamezne zadevne težke kovine. Zaradi jasnosti je treba nadomestiti celotno besedilo o teh snoveh.
(5)
EFSA je v znanstvenem mnenju z dne 19. aprila 2006 sklenila, da bo sestava maltitol sirupa, ki temelji na novem proizvodnem postopku, podobna sestavi obstoječega proizvoda in bo v skladu z obstoječimi specifikacijami. Zato je treba spremeniti opredelitev E 965 (ii) maltitol sirupa iz Direktive 95/31/ES za E 965 z vključitvijo novega proizvodnega postopka.
(6)
Direktivo 95/31/ES je zato treba ustrezno spremeniti in popraviti.
(7)
Ukrepi, predvideni v tej direktivi, so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJO DIREKTIVO:
Člen 1
Priloga k Direktivi 95/31/ES se spremeni in popravi v skladu s prilogo k tej direktivi.
Člen 2
1. Države članice sprejmejo zakone in druge predpise, potrebne za uskladitev s to direktivo, najpozneje do 15. februarja 2008. Komisiji takoj predložijo besedila teh določb ter primerjalno tabelo med določbami in to direktivo.
Ko države članice sprejmejo te določbe, se morajo sklicevati na to direktivo ali mora biti takšno sklicevanje navedeno ob njihovi uradni objavi. Način sklicevanja določijo države članice.
2. Države članice predložijo Komisiji besedilo glavnih določb nacionalne zakonodaje, sprejetih na področju, ki ga zajema ta direktiva.
Člen 3
Ta direktiva začne veljati dvajseti dan po objavi v Uradnem listu Evropske unije.
Člen 4
Ta direktiva je naslovljena na države članice.
V Bruslju, 8. decembra 2006

Labels: 0
17